《与静使君约游姑山记事古风二十韵》
宋代·朱复之

苦热日已远，杪秋遂凄凉。
邦侯及清暇，小队豫郊岗。
一麾先崭岩，半刺骖翱翔。
卿月动左辖，客星移奉常。
谁欤南冠者，共挹北斗浆。
翠幄穿晨曦，锁金步流光。
穷惚某氏建，架构溯斯堂。
闽红倾泛盎，楚绿饾圆方。
平原磊落人，仙碑勒芒唐。
方平叱石起，来问东海桑。
蔡子狗窦过，蛇蝉蜕冥茫。
麻姑十八九，两髻已成霜。
惟余老杉星，省识邓紫阳。
往事莽如迹，且醉糟书房。
翼亭跻齐云，游目望八荒。
挽河落飞瀑，洒雪芙蓉裳。
夕矣怛将归，一一玉帝旁。
蹇余雅幽寻，嗜此崔嵬藏。
请从浮丘生，学笙翳凤凰。
他年傥相思，矫首空断肠。

作者简介：建宁建安人，字几仲，号湛庐。以迪功郎知婺源县，有惠政。理宗端平中尝充使北使展谒八陵。后除军器监主簿，兼权知惠州。